૧૯૯૯માં કંદહાર અપહરણ અને તે પછી કારગિલની લડાઈ શરૂ થઈ ત્યારે ૧૯૯૯ની ચૂંટણીને આડે બે-ત્રણ મહિના જ હતા, પરંતુ એ સમયે અને આ સમયે ઊડીને આંખે વળગે તેવો ભેદ એ છે કે એ વખતે સેલફોન અને ઇન્ટરનેટ હાથવગાં નહોતાં અને બીજું આ સુવિધાનો ઉપયોગ કરનાર શહેરી મધ્યમવર્ગ પણ આજના પ્રમાણમાં ઘણો નાનો હતો, વળી એ સમયે અમેરિકાના તત્કાલીન પ્રમુખ બિલ ક્લિન્ટને નિર્ણાયક ભૂમિકા ભજવીને જુલાઈના આરંભમાં તો આ સમસ્યાનો નિવેડો લાવી દીધો હતો, પરિણામે સામાન્ય ચૂંટણી વખતે તેનો લાભ ઉઠાવવાનું શક્ય રહ્યું નહોતું, પરંતુ હાલ પુલવામા હુમલો અને તે પછી તેના જે આઘાતપ્રત્યાઘાત પડયા છે તે અગાઉની ચૂંટણીઓની સાપેક્ષે વધારે સૂચક બની રહે તેમ લાગે છે.